stanford-oval/wikipedia huggingface dataset:
שועל
מיון > מיון השועלים בתוך משפחת הכלביים (מוצגים רק מינים החיים בימינו)

שבט שועלים (Vulpini )
סוג שועל (Vulpes, "שועלים אמיתיים")
מין שועל מצוי (Vulpes vulpes)
מין שועל החולות (Vulpes rueppelli)
מין פנק (Vulpes zerda)
מין שועל הכף (Vulpes chama)
מין שועל צוקים (Vulpes cana)
מין שועל קורסאקי (Vulpes corsac)
מין שועל שלג (Vulpes lagopus)
מין שועל מקרוטיס (Vulpes macrotis)
מין שועל מהיר (Vulpes velox)
מין שועל חיוור (Vulpes pallida)
מין שועל בנגלי (Vulpes bengalensis)
מין שועל חול טיבטי (Vulpes ferrilata)
סוג שועל-רקון (Nyctereutes)
מין שועל-רקון מצוי (Nyctereutes procyonoides)
מין שועל-רקון יפני (Nyctereutes viverrinus)
סוג ומין יחיד שועל אוזנן (Otocyon megalotis)
שבט כלבים (Canini )
תת-שבט כלביים דרום-אמריקאיים (אנ') (Cerdocyonina )
סוג שועל דרום-אמריקני (Lycalopex )
מין שועל הפמפס (Lycalopex gymnocercus)
מין שועל דרווין (Lycalopex fulvipes)
מין שועל ארגנטינאי אפור (Lycalopex griseus)
מין שועל ארגנטינאי לבן (Lycalopex vetulus)
מין שועל ערבות פרואני (Lycalopex sechurae)
מין שועל קולפאו (Lycalopex culpaeus)
סוג Cerdocyon, מין יחיד שועל הסרטנים (Cerdocyon thous)
סוג Atelocynus, מין יחיד שועל קטן-אוזן (Atelocynus microtis)
שבט שועלים אפורים (Urocyonini )
סוג שועל אפור (Urocyon )
מין שועל אפור מצוי (Urocyon cinereoargenteus)
מין שועל איים אפור (Urocyon littoralis)
הכלביים שהוצגו בסוף הרשימה שייכים אף הם לשבט כלבים:
תת-שבט כלבים (Canina)
סוג דּוֹל
דול מצוי
סוג תן
תן שחור-גב
תן לבן-פס
סוג כלב (Canis)
תן זהוב
זאב חבשי
ובנפרד (בתוך השבט כלבים):
סוג Chrysocyon
זאב הרעמה
מיון > קשרים פילוגנטיים (קרבה אבולוציונית)

בתוך משפחת הכלביים, תוצאות ניתוח ה-DNA מציגות מספר חלוקות פילוגנטיות (לפי מידת הקרבה האבולוציונית):
שועלים אמיתיים (כלביים מהסוג שועל), הכוללים את השועל המהיר (Vulpes velox), השועל המצוי (Vulpes vulpes), שועל הכף (Vulpes chama), שועל השלג (Vulpes lagopus) ושועל הפנק (Vulpes zerda).
טקסונים מונוטיפיים שונים, כולל שועל אוזנן (Otocyon megalotis), שועל אפור (Urocyon cinereoargenteus) ושועל-רקון (Nyctereutes procyonoides).
שועל פוקלנדי (או "זאב איי פוקלנד"), מין נכחד שהשתייך לסוג הנכחד שועל זאבי (Dusicyon). איור מאת ג'ון ג'רארד קיולמנס (1842–1912).כלביים דרום אמריקאיים, בהם השועל הארגנטינאי הלבן (Lycalopex vetulus) ושועל הסרטנים (Cerdocyon thous), אך גם זאב הרעמה (Chrysocyon brachyurus; שלמרות שמותיו וכינוייו, בהם "שועל גדול" ו"כלב זהוב", אינו זאב או שועל אלא סוג נפרד, בעל קרבה למין הנכחד שועל פוקלנדי מן הסוג שועל זאבי, וקרבה לדמויי-שועל אחרים מהסוג שועל דרום-אמריקאי), ואת זאב היער (Speothos venaticus; "כלב השיחים", "כלב מים" וכד׳).
כלביים דמויי-זאב מסוגים אחרים, שאינם דמויי-שועל כלל, ומוזכרים כאן משום שחלקם דומים לשועלים ואף נקראים כך לעיתים: תן זהוב (Canis aureus; ייתכן שזהו "השועל המקראי" של שמשון), זאב חבשי (Canis simensis; מכונה גם "שועל סמני" ו"תן סמני"), תן שחור-גב (Lupulella mesomelas), תן לבן-פס (Lupulella adusta) ודול מצוי (Cuon alpinus), אשר נמצאים באותה קבוצה פילוגנטית עם כלב הבית (Canis lupus familiaris), זאב מצוי (Canis lupus), זאב אדמוני (Canis rufus), זאב אלגונקווין (Canis lycaon), זאב ערבות (Canis latrans; "קויוט") וזאב טלוא (Lycaon pictus).
ביולוגיה

בפסקה זו המידע מתייחס לשועלים אמיתיים אלא אם צוין אחרת. בחלקו הוא תקף ממילא גם לדמויי-שועל אחרים ואף למרבית הכלביים (למשל מערכת השיניים).
ביולוגיה > מורפולוגיה כללית

שועלים הם באופן כללי קטנים ביחס לגדולים שבמשפחת הכלביים כמו זאבים (כולל כלבים גדולים) ותנים, אך עשויים להיות גדולים ממספר כלביים אחרים, בפרט כלבים קטנים. במין הגדול ביותר, השועל המצוי, זכרים שוקלים בממוצע בין 4.1 ל-8.7 קילוגרם ויכולים להגיע גם למשקלים גבוהים יותר, בעוד שהמין הקטן ביותר, שועל הפנק, שוקל רק 0.7 עד 1.6 קילוגרם.
תכונות השועל כוללות בדרך כלל פנים משולשות, אוזניים מחודדות, חוטם מוארך וזנב עבות. כמו רבים מקרב היונקים הטורפים, רגליהם בנויות כך שהם הולכים על בהונותיהם (אנ'). בניגוד לרוב בני משפחת הכלביים, לשועלים יש טפרים נשלפים חלקית. זיפי השפם (vibrissae / whiskers) שחורים, ואורך הזיפים המצויים על החרטום (ה-mystacial vibrissae) נע בין 100 ל-110 מ"מ בממוצע, והוא קצר יותר בשאר המקומות על הראש בהם קיימים זיפים כאלה. אורך הזיפים שבקרבת כפות הרגליים (carpal vibrissae) הוא 40 מ"מ בממוצע, והם מכוונים למטה ולאחור. מאפיינים פיזיים אחרים משתנים בהתאם לבית הגידול ולחשיבותם לצורך הסתגלות.
ביולוגיה > מאפייני הפרווה

מיני שועלים נבדלים זה מזה בצבע הפרווה, באורכה ובצפיפותה. צבעי הפרווה נעים מלבן פנינה לשחור-לבן ועד לשחור עם כתמי לבן או אפור בגחון. לשועל פֶנֶק ("שועל המדבר"), כמו גם למיני שועלים אחרים המותאמים לחיים במדבר כמו שועל מקרוטיס ושועל הכף, יש אוזניים גדולות ופרווה קצרה כדי לסייע בשמירה על קרירות הגוף. לשועל השלג, לעומת זאת, יש אוזניים קטנות וגפיים קצרות, כמו גם פרווה עבה ומבודדת, כדי לסייע בשמירה על חום גופו. לשועל המצוי ("האדום"), מנגד, פרווה בצבע ערמוני, והזנב מסתיים בדרך כלל בסימן לבן.
צבע פרוות השועל ומרקמה עשויים להשתנות עקב שינויי העונות: פרוות השועל עשירות וצפופות יותר בחודשים הקרים, ודלילות וקלות יותר בחודשים החמים. כדי להיפטר מפרוות החורף הצפופה, שועלים משירים את פרוותם פעם בשנה בסביבות אפריל. התהליך מתחיל בכפות הרגליים, ממשיך במעלה הרגליים ולאחר מכן מתקדם לאורך הגב. צבע הפרווה עשוי להשתנות גם ככל שהשועל מזדקן.
ביולוגיה > מערכת השיניים

מערכת שיניו של השועל, כמו אצל יתר הכלביים, היא I 3/3, C 1/1, PM 4/4, M 3/2 = 42, כלומר בכל מחצית ימנית ושמאלית של כל לסת (עליונה ותחתונה) יש 3 שיניים חותכות, ניב אחד, 4 קדם-טוחנות, ו-3/2 טוחנות (3 בתחתונה ו-2 בעליונה), ובסה"כ 42 שיניים (חריג בעניין זה הוא שועל אוזנן, לו יש 6 טוחנות נוספות, ובסך הכל 48 שיניים). מאפיין טיפוסי נוסף של טורפים הוא צמדי שיניים קרנסיאליים מודגשים: כל צמד שיניים כזה מורכב מהקדם-טוחנת העליונה ומהטוחנת התחתונה הראשונה, הפועלות יחד ומאפשרות חיתוך חומר קשיח כמו בשר. ניבי השועלים בולטים, מאפיין נוסף של טורפים, והם מצוינים לאחיזת טרף.
ביולוגיה > התנהגות

בטבע, תוחלת החיים האופיינית של שועל היא שנה עד שלוש שנים, אם כי פרטים עשויים לחיות עד עשר שנים. שלא כמו כלביים רבים, שועלים לא תמיד חיים בלהקות. בדרך כלל, הם חיים בקבוצות משפחתיות קטנות, אך חלקם (כגון שועלי השלג) ידועים כבודדים.
שועלים הם אוכלי-כל. תזונתם מורכבת בעיקר מחסרי חוליות כמו חרקים ומבעלי חוליות קטנים כמו זוחלים וציפורים. הם עשויים גם לאכול ביצים וצמחייה. מינים רבים הם טורפים כלליים, אך חלקם (כגון שועל הסרטנים) ניזונים ממזון מסוג מסוים ומצומצם. רוב מיני השועלים צורכים בסביבות קילוגרם אחד של מזון מדי יום. שועלים מאחסנים עודפי מזון באמצעות קבירתו לצריכה מאוחרת יותר, בדרך כלל מתחת לעלים, לשלג או לאדמה. בזמן ציד, שועלים נוטים להשתמש בטכניקת התנפלות, שבמהלכה הם מתכופפים כדי להסוות את עצמם, ואז מזנקים למעלה בכוח רב בעזרת רגליהם האחוריות ונוחתים על טרפם. בעזרת ניביהם הבולטים הם אוחזים בצוואר הטרף ומנערים אותו עד למותו או עד הגעתו למצב שיאפשר את הוצאת איבריו הפנימיים.
השועל האפור הוא אחד משני מיני כלביים בלבד הידועים כמטפסים בקביעות על עצים; השני הוא השועל-רקון.
ביולוגיה > מאפיינים מיניים

שק האשכים של השועל הזכר מוחזק קרוב לגוף גם לאחר ירידת האשכים. כמו לכלביים אחרים, לשועל הזכר יש עצם פין. האשכים של השועל המצוי קטנים מאלה של שועלי שלג. היווצרות זרע בשועל המצוי מתחילה בחודשים אוגוסט-ספטמבר, והאשכים מגיעים למשקל הגדול ביותר בחודשים דצמבר-פברואר.
נקבות נמצאות בייחום במשך יום עד שישה ימים, משמע הן יכולות להיכנס להריון במהלך כל חודשי השנה. כמו כלביים אחרים, הביציות נשירות במהלך הייחום ללא צורך בגירוי של הזדווגות. הסיכוי להיכנס להריון מהזדווגות עומד על כ-80%. לאחר שהביצית מופרית, השועלה נכנסת לתקופת היריון שיכולה להימשך בין 52 ל-53 ימים. בהמלטה ממוצעת יש ארבעה-חמישה גורים. מספר הגורים בהמלטה יכול להשתנות מאוד בהתאם למין ולסביבה – לשועל השלג, למשל, יכולים להיות עד אחד-עשר גורים.
לשועלה יש בדרך כלל שש או שמונה פטמות.בכל פטמה יש בלוטת חלב אליה מובל חלב מ-8 עד 20 צינוריות חלב (אנ') המחוברות אליה.[דרוש מקור]
ביולוגיה > השמעת קולות

המגוון הקולי של השועל עצום וכולל:
אצל שועלים מבויתים, נראה שהיבבות נשארות בשימוש גם אצל שועלים בוגרים, כסימן להתרגשות וכניעה בנוכחות בעליהם.
סכנות הכחדה ומאמצי שימור

מספר מיני שועלים נמצאים בסכנת הכחדה בסביבותיהם הטבעיות. בין יתר הקשיים העומדים בפניהם, נאלצים שועלים להתמודד עם אובדן בתי הגידול שלהם ועם ציד שלהם כדי לסחור בהם או כדי להרגם בשביל פרוותם. סגנון הציד של השועלים, המתאפיין בניצול הזדמנויות ובהתמדה, עלול להפוך אותם למטרד מבחינת בני אדם, ורבים מתייחסים אליהם כך. בניגוד לכך, שועלים, על אף שנחשבו לעיתים קרובות כמזיקים בעצמם, הועסקו בהצלחה להדברת מזיקים בחוות פירות תוך השארת הפרי שלם.
סכנות הכחדה ומאמצי שימור > שועל איים אפור (Urocyon littoralis)

שועל האיים האפור, למרות שנחשב למין "קרוב לסיכון" ברחבי העולם (הנחשב לאחד ממצבי "סיכון נמוך"), נמצא בסכנת הכחדה גוברת בסביבתו האנדמית - איי התעלה של קליפורניה. מטבע הדברים, עקב משאבים מוגבלים כמו מקום, מזון ומחסה, אוכלוסייה המתקיימת על אי קטנה יותר מזו המתקיימת ביבשת. עקב כך, אוכלוסיות שועלי האיים רגישות מאוד לאיומים חיצוניים, החל ממינים טורפים חדשים ופעילות האדם, וכלה במזג אוויר קיצוני.
באיי התעלה של קליפורניה נמצא שאוכלוסיית שועל האיים האפור הייתה קטנה במיוחד, עקב התפרצות של וירוס הכלבלבת בשנים 1999 עד 2000, וכן טריפה על ידי עיטים זהובים שאינם מקומיים. מאז 1993, העיטים גרמו לצמצום האוכלוסייה בשיעור של עד 95%. בגלל המספר הנמוך של שועלים, אוכלוסייתם סבלה מאפקט אלי (Allee effect), המתאר את התופעה לפיה בצפיפות נמוכה מספיק, כושרו של הפרט יורד. אנשי שימור נאלצו להוציא זוגות רבייה בריאים מאוכלוסיית הבר כדי לגדל אותם בשבי, עד שיהיו להם מספיק שועלים לשחרר בחזרה לטבע. כמו כן הוסר מרעה לא ילידי, כך שצמחים מקומיים יוכלו לצמוח בחזרה לגובהם הטבעי, ובכך לספק כיסוי והגנה נאותים לשועלים מפני עיטים זהובים. צעד נוסף שננקט היה יישוב מחדש של עיטמים לבני-ראש, שמרתיעים עיטים זהובים, ובניגוד אליהם אינם צדים שועלים אלא מתקיימים מדגים. להרחבה בנושא ראו "שימור" בערך "שועל איים אפור".
סכנות הכחדה ומאמצי שימור > שועל דרווין

שועל דרווין, מין בסוג שועל דרום אמריקאי, נחשב כמצוי בסכנת הכחדה חמורה (אנ'), הן משום שעל פי הידוע אוכלוסייתו קטנה ומונה 250 פרטים בוגרים בלבד, והן משום שהוא מוגבל לתחומים מוגדרים בצ'ילה ואינו מסוגל להתפשט מעבר להם: בצ'ילה היבשתית מוגבלת אוכלוסייתו לתחומי הפארק הלאומי נאוולבוטה (אנ') ויער הגשם הוואלדיבי (אנ') המקיף אותו, ובאי צ'ילואה הממוקם מול חופי צ'ילה, מוגבלת אוכלוסייתו ליערות המשתרעים מהחלק הדרומי ביותר ועד לחלק הצפון-מערבי ביותר של האי. למרות שהפארק הלאומי נאוולבוטה מוגן, 90% מאוכלוסיית שועלי דרווין חיה באי צ'ילואה.
סוגיה מרכזית איתה מתמודד המין היא בית הגידול המצטמצם והמוגבל שלו עקב כריתה ושריפה של היערות הבלתי מוגנים. עקב כך, בית הגידול של שועל דרווין הולך ומצטמצם, ומנגד השטחים הפתוחים המתרחבים מהווים בית גידול מועדף על המין שועל ארגנטינאי אפור (החי גם בצ'ילה), אשר מנצח בקרב על המשאבים ומתפשט על חשבון שועל דרווין. בעיה נוספת היא חוסר יכולתו של שועל דרווין להתמודד עם מחלות המועברות אליו על ידי כלבי מחמד, שמספרם גדל עם הזמן. כדי לשמר מין זה, תומכים החוקרים בהגנה על היערות המקשרים את הפארק הלאומי נאוולבוטה לחוף צ'ילה ובהמשך גם לאי צ'ילואה וליערות שבו. הם גם מציעים לבחון יערות אחרים ברחבי צ'ילה כדי לקבוע אם שועלי דרווין היו קיימים שם בעבר או יוכלו לחיות שם בעתיד, אם יתעורר צורך לשכן אותם בהם. כמו כן, מייעצים החוקרים ליצור תוכנית רבייה בשבי בצ'ילה עקב מספרם המצומצם של פרטים בוגרים בטבע.
יחסים עם האדם

שועלים נחשבים לעיתים קרובות למזיקים או למטרד בשל היותם טורפים אופורטוניסטים, המנצלים הזדמנויות לציד עופות ובעלי חיים קטנים אחרים, באופן המקשה על התגוננות מפניהם. התקפות שועלים על בני אדם נדירות יחסית. שועלים רבים מסתגלים היטב לסביבות אנושיות, וכמה מינים אף מסווגים כ"טורפים עירוניים מקומיים" בשל יכולתם לקיים אוכלוסייה יציבה בתוך גבולות העיר. בהשוואה לשועלים באזורים לא עירוניים, שועלים באזורים עירוניים עשויים לחיות זמן רב יותר, ומספר צאצאיהם בכל המלטה עשוי להיות קטן יותר. שועלים עירוניים נפוצים בכל אירופה, שם הם מראים התנהגויות משתנות בהשוואה לשועלים שאינם עירוניים, כולל צפיפות אוכלוסייה מוגברת, טריטוריות קטנות יותר וחיפוש קבוצתי אחר מזון. במקרים רבים החלו שועלים להופיע במקומות בהם לא נצפו לפני כן, וגרמו להשפעות שונות על החי והצומח המקומיים.
ישנן מדינות שבהן שועלים הם טורפים עיקריים של ארנבות ותרנגולות. עקב כך, תנודות באוכלוסיות המינים הללו היו התנודות הלא-ליניאריות הראשונות שנחקרו, ומהן נגזרו משוואות לוטקה-וולטרה, המתארות מודל להתנהגות אוכלוסיות טורף-נטרף.
יחסים עם האדם > ציד שועלים

ציד שועלים מקורו בבריטניה במאה ה-16. כיום, ציד עם כלבים אסור בבריטניה, אך ציד ללא כלבים עדיין מותר. ציד שועלים מתקיים כפעילות פנאי במספר מדינות אחרות כולל קנדה, צרפת, אירלנד, איטליה, רוסיה, ארצות הברית ואוסטרליה. שועלים אדומים הובאו לאוסטרליה בתחילת המאה ה-19 לצורך ספורט, ומאז הפכו נפוצים ברוב חלקי המדינה. הם גרמו לצמצום אוכלוסיות מינים מקומיים רבים, והם טורפים בהמות מקנה, במיוחד טלאים צעירים.
יחסים עם האדם > ביות

קיים תיעוד רב של שועלים אדומים מבויתים וכן מינים אחרים, אך לעיתים רחוקות של בִּיוּת ממושך. חריג אחרון ובולט לכך הוא ניסוי ביות השועלים בסיביר, שהביא לשינויים גלויים והתנהגותיים בקרב שועלים כסופים (אנ') (שועלים מצויים, "אדומים", עם מלניזם), ומהווה מקרה בוחן לאוכלוסיית בעלי חיים שמתעצבת על פי צורכי הביות האנושיים. הקבוצה הנוכחית של שועלים כסופים מבויתים היא תוצאת למעלה משישים שנה של ניסויים (משנת 1959), בברית המועצות וברוסיה, שמטרתם לביית את השועלים הכסופים. רבייה סלקטיבית זו הביאה להופעת תכונות פיזיות והתנהגותיות הנראות לעיתים קרובות אצל חתולי בית, כלבים ובעלי חיים אחרים, כגון שינויים בפיגמנטציה, אוזניים שמוטות וזנבות מסולסלים. יש לציין שהשועלים החדשים מאולפים יותר, מרשים לבני אדם ללטף אותם, מייבבים כדי למשוך תשומת לב ומרחרחים ומלקקים את המטפלים שלהם.
יחסים עם האדם > התמקמות בערים

שועלים הם מבין היונקים המעטים שהצליחו להתאים את עצמם במידה מספקת לחיים בסביבות אנושיות עירוניות (בעיקר פרווריות). תזונתם כאוכלי-כל מאפשרת להם לשרוד על פסולת מזון שנזרקה, ולמרות שהם גדולים מספיק לזיהוי על ידי בני אדם, הם מצליחים על פי רוב להימנע מגילוי, הודות לטבעם הנחבא אל הכלים והעובדה שלרוב הם פעילים בלילה.
שועלים עירוניים זוהו כאיום על חתולים וכלבים קטנים, ומסיבה זו יש לעיתים קרובות לחץ להרחיקם מסביבות אלו.
תת המין שועל מקרוטיס סן חואקיני, שנמצא בסכנת הכחדה גבוהה בסביבת מגוריו הטבעית בעמק סן חואקין (אנ') המשתרע במרכז חציה הדרומי של קליפורניה, הפך מותאם, למרבה האירוניה, לחיים באזורים העירוניים של עמק זה ושל עמק סלינס (אנ') המצוי ממערב לו. תזונתו כוללת עכברים, סנאים קרקעיים, ארנבות, ארנבים, ביצי ציפורים וחרקים, והוא התבסס בשטחים פתוחים, מגרשי גולף, אגני ניקוז ושטחי בתי ספר.
בתרבות

השועל מופיע בתרבויות רבות, בדרך כלל בפולקלור, עם שינויים קלים בתיאוריו מתרבות לתרבות.
בתרבות > בפולקלור המערבי והפרסי

בפולקלור המערבי והפרסי, שועלים הם סמלים של ערמומיות ותחבולנות - מוניטין הנובע מיכולתם הידועה להתחמק מציידים. תכונות אלה יכולות להופיע גם בהתייחס לדמות שאינה דווקא שועל, אך מתוארת כבעלת "מאפיינים שועליים". תכונות אלה משמשות במגוון רחב של דמויות, לרוב כגורם מטריד, כגיבור שאינו מובן לסביבתו או כנבל ערמומי.
בתרבות > בפולקלור האסייתי

בפולקלור האסייתי, שועלים מתוארים כנפשות בעלות כוחות קסם המשמשות בנות-לוויה לדמות אחרת (אנ'). בדומה לפולקלור המערבי, שועלים מוצגים כנכלוליים, שבדרך כלל מתעתעים באנשים אחרים, עם יכולת להסוות עצמם בדמות אישה מושכת (אנ'). במקורות אחרים הם מתוארים כיצורים מיסטיים וקדושים שיכולים לחולל נפלאות או להמיט חורבן.
שועלים בעלי תשעה זנבות (אנ') מופיעים בפולקלור, בספרות ובמיתולוגיה הסינית, ועשויים, בהתאם לסיפור, להיות אות מבשר טובות או רעות. מוטיב זה עבר בסופו של תהליך מן התרבות הסינית אל התרבויות היפנית והקוריאנית.
בתרבות > בתרבות העברית

מעבר לאזכורים המקראיים שצוינו לעיל, בתרבות העברית מוכר קובץ המשלים "משלי שועלים" שחיבר רבי ברכיה בן נטרונאי הנקדן במאה ה-13, בהם מוצג השועל כחיה ערמומית ממנה יכול האדם ללמוד מוסר השכל. המשורר הלאומי חיים נחמן ביאליק התבסס על קובץ משלים זה כשכתב את הסיפור בחרוזים לילדים "התרנגולים והשועל" בשנת 1918 (יצא לאור ב-1922).
"שועלים" כדימוי לסכנה הופיעו בשיר "שם שועלים יש" מאת קדיש סילמן מן העשור השני של המאה ה-20, העוסק בכינון היישוב היהודי החדש בארץ ישראל.
ביאורים

↑  תת-משפחת הכלבים היא היחידה שנותרה בימינו במשפחת הכלביים, שכן שתי תת-המשפחות האחרות, ההֶסְפֵּרוֹקְיוֹנִיִים והבּוֹרוֹפַגִיִים, נכחדו. לכן, כשעוסקים בבני תת-משפחה זו החיים בימינו (כמו השועלים ודומיהם בערך הנוכחי), מסתפקים לרוב בציון שיוכם ל"כלביים" בלי לציין את תת-המשפחה, שהרי כולם שייכים בהכרח גם לתת-משפחת הכלבים.
↑  אף בימינו משמשות תצורות לועזיות של השם כשם המשפחה הנפוץ פוקס (באנגלית Fox, קרי פוֹקְס; בגרמנית Fuchs, קרי פוּקְס, וזו גם הצורה ביידיש). ראו פוקס (דף פירושונים).
↑  המונח עשוי לבלבל שכן הוא מגדיר גם שועלים אמיתיים וגם כלביים אחרים כ"דמויי-שועל", אך משמעותו היא "שועלים ודומיהם". במינוח מסוג זה נעשה שימוש גם במיון טקסונומי אחר. כך למשל, בתוך משפחת הכלביים, זאבים ותנים הם "כלביים דמויי זאב" (כלומר "זאבים ודומיהם"), הכלביים עצמם משתייכים לתת-הסדרה "דמויי כלב" (="כלביים ודומיהם") יחד עם משפחות הדוביים, הסמוריים ואחרות, ובתת-הסדרה "דמויי חתול" (="חתוליים ודומיהם") נכללות משפחת החתוליים וגם משפחות אחרות כמו נמייתיים וצבועיים.
1 2 3  הכינויים "חַבָּשִׁי", "אתיופי" (Ethiopian) ו"סֵמֶנִי" ("Simien") קרובים במשמעותם, שכן "חַבָּשׁ" הוא שמה הקודם של אתיופיה, ו"סמני" מתייחס לאזור ההיסטורי סֵמֵן (מילולית: "צפון") ולהרי סמן ברמה האתיופית (בצפון המדינה).
↑  "מַקְרוֹטִיס" (מ-macrotis ביוונית) פירושו "גְדול-אוזניים".
↑  ראו Allee effect בוויקיפדיה באנגלית. האפקט נקרא על שם האקולוג האמריקאי וורדר קלייד אלי (Warder Clyde Allee).
↑  באנגלית "resident urban carnivores", כלומר טורפים עירוניים שהתבססו בעיר במידה כזו שהם נחשבים בעלי חיים מקומיים ולא פולשים מזדמנים.
קייטי סטיבנס

| --- | --- |

סטיבנס בשנת 2019
 לידה:  8 בדצמבר 1992 (בת 32) סאות'בורי, קונטיקט, ארצות הברית ארצות הברית
 שם לידה:  Katherine Mari Stevens 
 סוגה מועדפת:  מוזיקת פופ 
 מדינה:  ארצות הברית 
 תקופת הפעילות:  מ-2010
 מקום לימודים:  Pomperaug High School 
 בן זוג:  פול דיג'ובאני (2019–הווה)
 מספר צאצאים:  1
 פרופיל ב-IMDb
 
קת'רין מארי סטיבנס (באנגלית: Katherine Mari Stevens; נולדה ב-8 בדצמבר 1992) היא שחקנית וזמרת אמריקאית. ידועה בזכות השתתפותה בעונה התשיעית של תוכנית המציאות "אמריקן איידול", כיכובה בתפקיד "קרמה אשקרופט" בסדרת הטלוויזיה האמריקאית "מעמידות פנים" ובתפקיד "ג'יין סלואן" בסדרה "עושות כותרות".
ביוגרפיה

סטיבנס גדלה במידלברי, קונטיקט, והיא בתם של מארק וקלרה סטיבנס. היא סיימה את לימודיה בתיכון בסאות'ברי ביוני 2010.
סטיבנס היא ממוצא פורטוגלי מצד אמה ודוברת פורטוגזית. היא סייעה ביצירת קרן מלגות להנצחת אוון גנון, שמעניקה מלגות ללימודים גבוהים בבית הספר התיכון בו למדה (אוון גנון, שנפטר בינואר 2009 בגיל שנתיים, היה בנה של המורה לספרדית של סטיבנס.) היא הייתה חברה בנבחרת השחייה בבית הספר התיכון שלה במשך ארבע שנים.
כשהייתה בת שבע, שרה את השיר "From This Moment On " בחתונה של דודתה. היא הייתה פעילה בקהילת התיאטרון המקומית שלה. היא שיחקה את דורותי בהפקה של "הקוסם מארץ עוץ" בתיאטרון המקומי בעיר הולדתה. בתיאטרון, סטיבנס שיחקה גם את התפקיד של שארפיי במחזמר "היי סקול מיוזיקל". היא הופיעה בקרנגי הול בגיל 13.
קריירה

ב-13 באוגוסט 2009, היא נבחנה לתוכנית המציאות אמריקן איידול בבוסטון, מסצ'וסטס, ושרה את השיר "At Last", שם כל ארבעת השופטים (כולל השופטת האורחת ויקטוריה בקהאם) העבירו אותה לשלב הבא.
מרבית הביקורות שהעניקו לה השופטים היו לגבי ההגשה, הגיל ובחירת השירים שלה. היא הגיעה למקום השמיני בתחרות והשתתפה בסיבוב ההופעות של התוכנית בקיץ 2010, בו היא שרה את השירים "Fighter" של כריסטינה אגילרה ו"Here We Go Again" של דמי לובאטו.
לאחר הדחתה מהתכנית, סטיבנס הגיעה לכמה הופעות בתוכניות אירוח. ב-16 באפריל 2010, היא הופיעה בתוכנית המופע של אלן דג'נרס בה ביצעה את השיר "Over the Rainbow". סטיבנס הופיעה גם בתוכניות הלילה של דייוויד לטרמן וונדי ויליאמס.
ביוני 2012 שיחקה סטיבנס את התפקיד הראשי בסנסציית היוטיוב של טודריק הול, "Beauty and the Beat".
סטיבנס לוהקה לתפקיד נדיה מקונל במחזמר "Bare: A Pop Opera" בשנת 2013 בלוס אנג'לס.[דרוש מקור]
היא זכתה בתפקיד של קרמה אשקרופט בתוכנית הטלוויזיה האמריקאית "מעמידות פנים", ששודרה לראשונה ב-22 באפריל 2014. בשנת 2015 סטיבנס לוהקה לתפקיד לינדסי ווילו בסרט האחרון של CSI, Immortality.
בשנת 2016 לוהקה סטיבנס לתפקיד ג'יין סלואן בסדרה הטלוויזיה "עושות כותרות" שעלתה לראשונה ב-20 ביוני 2017 ונמשכה 5 עונות, עד לשנת 2021.
בשנת 2022 כיכבה סטיבנס בסרט חג המולד "A Christmas Open House" של רשת הסטרימינג האמריקאית דיסקברי+ לצד ויקטור ראסוק.
חיים אישיים

בינואר 2018 התארסה סטיבנס לבן זוגה, פול דיג'ובאני, הגיטריסט הראשי של להקת בויז לייק גירלז. ב-12 באוקטובר 2019 התחתנו סטיבנס ודיג'ובאני בנאשוויל, טנסי. בפברואר 2023 נולדה בתם הראשונה, רום.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2013 | Bare: A Pop Opera | נדיה מקונול |  |
| 2014 | Friends and Romans | ג'ינה דה מאיו |  |
| 2019 | פולארויד | אייברי |  |
| 2019 | רדוף | הרפר |  |
| 2022 | A Christmas Open House | מליסה נורווד |  |
פילמוגרפיה > טלוויזיה

| שנה | שם | תפקיד | הערות |
| --- | --- | --- | --- |
| 2010 | אמריקן איידול | ללא | סיימה במקום ה-8 (עונה 9) |
| 2016-2014 | מעמידות פנים | קרמה אשקרופט | תפקיד ראשי; 3 עונות (38 פרקים) |
| 2015 | I'll Bring the Awkward | אלכסיס מרטין | פרק: "The Hammer of Destiny" |
| 2015 | CSI | לינדסי ווילו | פרק: "Immortality" |
| 2017–2021 | עושות כותרות | ג'יין סלואן | תפקיד ראשי; 4 עונות (46 פרקים) |
| 2019 | דולי פרטון: מיתרי הלב | לי | פרק: "Two Doors Down" |
| 2020 | Disney Family Singalong | ללא | משדר טלוויזיוני של דיסני |
| 2022 | CSI: לאס וגאס | לינדסי ווילו | פרק:  "Koala" |
| TBA | קרימינל (אנ') |  | סדרה עתידית של אמזון פריים וידאו |
פילמוגרפיה > קליפים

| שנה | שם | אמן |
| --- | --- | --- |
| 2017 | "How Not To" | דן + שי |
הערות שוליים

↑  "Restaurants Help Get Out The Vote For Katie Stevens On 'Idol'". tribunedigital-thecourant. נבדק ב-29 ביוני 2015. {{cite web}}:  (עזרה)
↑  "Katie Stevens advances to final 12". Connecticut Post. נבדק ב-29 ביוני 2015. {{cite web}}:  (עזרה)
↑  "'Katie' excitement mounts with creation of fan T-shirts and spirit bracelets", NewsTimes.com, March 28, 2010; retrieved July 10, 2015.
↑  "Theatre Company Wins Halo Awards in May". Waterbury Republican-American.
↑  Profile, Bulletin.aarp.org; retrieved July 28, 2013.
↑  "Katie Stevens Continues With 'Idol' Dreams", nbcconnecticut.com, March 9, 2010; retrieved July 28, 2013.
↑  "YouTube: Beauty & the Beat". נבדק ב-28 במאי 2013. {{cite web}}:  (עזרה)
↑  "Middlebury's 'American Idol' Contestant Katie Stevens Starring In MTV's New 'Faking It'". tribunedigital-thecourant. נבדק ב-29 ביוני 2015. {{cite web}}:  (עזרה)
↑  Katie Stevens cast as Lindsey Willows in Immortality, twitter.com; accessed August 20, 2015.
↑  Picurro, Allison. "Who Plays Jane On 'The Bold Type'? Katie Stevens Is No Stranger To The Small Screen". Romper (באנגלית). נבדק ב-6 באוגוסט 2017. {{cite news}}:  (עזרה)
↑  Petski, Denise (22 באוגוסט 2016). "Katie Stevens, Aisha Dee & Meghann Fahy Cast As Leads In Freeform Pilot 'Issues'". Deadline (באנגלית אמריקאית). נבדק ב-6 באוגוסט 2017. {{cite news}}:  (עזרה)
↑  Chris Edwards, The Bold Type fate revealed beyond season 5, Digital Spy, ‏2021-01-31 (באנגלית בריטית)
↑  DeFalco, Ryane (25 בינואר 2018). "Faking It/The Bold Type star Katie Stevens is engaged!". Young Entertainment Magazine (באנגלית). נבדק ב-25 בינואר 2018. {{cite news}}:  (עזרה)
↑  Chiu, Melody (12 באוקטובר 2019). "The Bold Type's Katie Stevens Marries Music Producer Paul DiGiovanni in Dreamy Tennessee Wedding". People. נבדק ב-13 באוקטובר 2019. {{cite web}}:  (עזרה)
↑  Leah Sarnoff‍, 'The Bold Type's Katie Stevens Gives Birth to First Child With Husband Paul DiGiovanni, ET, ‏20 במרץ 2023
| --- | --- |
בקרת זהויות :  LCCN: no2010103937  MusicBrainz: 04a54104-c519-4949-a372-d2daf25701d0  VIAF: 121977603   WorldCat (עם VIAF): 121977603 
סטיבנס ביולי 2010
סטיבנס עם צוות שחקני מעמידות פנים בספטמבר 2014.
יארנו טרולי

יארנו טרולי (באיטלקית: Jarno Trulli; נולד ב-13 ביולי 1974) הוא נהג מרוצים איטלקי שהתחרה באופן קבוע בפורמולה 1 משנת 1997 ועד 2011. הוא התחרה עבור קבוצות מינארדי, פרוסט, ג'ורדן, רנו, טויוטה, ולוטוס. התוצאה הטובה ביותר שלו באליפות הנהגים הייתה המקום השישי, אותה השיג בשנת 2004. זו גם הייתה השנה שבה השיג את ניצחונו היחידי בפורמולה 1, בגרנד פרי של מונקו.
לאורך כל הקריירה שלו בפורמולה 1, היה ידוע טרולי בהישגיו במוקדמות, בהן קבע כמעט באופן קבוע זמנים מהירים יותר מאשר יריבים עם מכוניות טובות משלו. טרולי היה ידוע גם בסגנון נהיגה הגנתי שאפשר לו בהצלחה להחזיק מאחוריו נהגים מהירים יותר, לפעמים למשך מרוץ שלם. שילוב היכולת להשיג עמדות טובות בזינוק במכוניות איטיות יחסית עם יכולותיו ההגנתיות, יצרו לעיתים שיירת כלי רכב מאחוריו במהלך המירוץ, שיירה שזכתה לשם "רכבת טרולי" על ידי פרשנים, אוהדים ועיתונאים.
טרולי היה אמור להתחרות בעונת 2012 אך פרש לפני תחילתה. בעונת 15–2014 התחרה באליפות הראשונה של פורמולה אי לרכבים חשמליים עם קבוצת טרולי GP, אותה ייסד בעצמו.
קריירה > תחילת הקריירה

טרולי נולד להורים חובבי ספורט מוטורי שקראו לבנם על שם יארנו סארינן, האלוף הפיני של ליגת מרוצי אופנועי גרנד פרי שנהרג במונזה ב-1973. טרולי החל להתחרות בקארטינג בגיל צעיר. לאחר שזכה באליפות העולם בקארטינג בשנת 1991, באליפות איטליה ובעוד אליפויות קארטינג בקטגוריות שונות עד 1995, זכה טרולי ב-1996 באליפות גרמניה בפורמולה 3, מה שסלל לו את הדרך לפורמולה 1.